To poročilo Evropske komisije, ki sledi prejšnjim objavam za leta 2016, 2017 in 2018, vsebuje podatke o varnosti naftnih in plinskih dejavnosti na morju v Evropski uniji (EU) v letu 2019.

Pravna podlaga za to poročilo je Direktiva 2013/30/EU Evropskega parlamenta in Sveta z dne 12. junija 2013 o varnosti naftnih in plinskih dejavnosti na morju in spremembi Direktive 2004/35/ES (v nadaljnjem besedilu: direktiva o varnosti na morju). Cilj tega zakonodajnega akta je doseči visoko raven varnosti pri izvajanju naftnih in plinskih dejavnosti na morju v korist: (i) delavcev; (ii) okolja; (iii) morskih ploščadi in opreme ter (iv) gospodarskih dejavnosti, kot sta ribolov in turizem. Direktiva, kot jo izvajajo države članice, bo prispevala k: (i) preprečevanju večjih nesreč; (ii) zmanjšanju števila incidentov ter (iii) zagotovitvi učinkovitih nadaljnjih ukrepov v zvezi z nesrečami in incidenti za ublažitev njihovih posledic.

Tako kot pri prejšnjih poročilih je namen tega letnega poročila: (i) zagotoviti podatke o številu in vrsti naprav v EU; (ii) podati informacije o varnostnih incidentih na teh napravah ter (iii) oceniti raven varnosti naftnih in plinskih dejavnosti na morju. Z vsakim dodatnim poročilom bo analiza trendov postala plodnejša. Poleg tega se bo s serijo letnih poročil zagotovilo evidentiranje ravni varnosti pri naftnih in plinskih dejavnostih držav članic na morju.

To poročilo temelji na letnih poročilih in podatkih, ki so jih sporočile države članice v skladu z zahtevami iz direktive o varnosti na morju. Komisija je prejela poročila od Bolgarije, Hrvaške, Cipra, Danske, Nemčije, Francije, Grčije, Irske, Italije, Latvije, Malte, Nizozemske, Poljske, Portugalske, Romunije, Španije in Združenega kraljestva (ki je bilo leta 2019 še vedno država članica EU). Večina naprav je v Severnem morju in Atlantskem oceanu (366), 165 naprav je v Sredozemskem morju, devet v Črnem morju in dve v Baltskem morju.

V letu 2019 so pristojni organi držav članic v svojih jurisdikcijah opravili inšpekcijske preglede 337 naprav na morju. Tri države članice (Združeno kraljestvo, Italija in Romunija) so po nekaterih incidentih izvedle preiskave v obdobju poročanja. Združeno kraljestvo je izvedlo 39 preiskav v zvezi z varnostnimi in okoljskimi pomisleki ter dve preiskavi v zvezi z večjimi nesrečami. Italija je izvedla eno preiskavo v zvezi z večjo nesrečo (ni pa izvedla preiskav v zvezi z varnostnimi in okoljskimi pomisleki), Romunija pa je izvedla eno preiskavo v zvezi z varnostnimi in okoljskimi pomisleki.

2. PRAVNA PODLAGA

Komisija mora v skladu s členom 25 direktive o varnosti na morju na podlagi informacij, ki jih sporočijo države članice, objaviti letno poročilo o vplivu naftnih in plinskih dejavnosti na morju na varnost in okolje. Države članice morajo Komisiji predložiti letno poročilo z informacijami, navedenimi v Prilogi IX (točki 3) k direktivi o varnosti na morju.

Letna poročila, ki jih morajo države članice predložiti v skladu s členom 25, morajo vsebovati vsaj informacije o:

(a) številu, starosti in lokaciji naprav;

(b) številu in vrsti opravljenih inšpekcijskih pregledov in preiskav ter informacije o vseh izvršilnih ukrepih ali obsodbah;

(c) podatkih o incidentih v okviru enotnega sistema za poročanje v skladu s členom 23;

(d) vseh večjih spremembah regulativnega okvira za dejavnosti na morju;

(e) ravni varnosti naftnih in plinskih dejavnosti na morju.

Države članice morajo zahtevane informacije objaviti najpozneje 1. junija v letu, ki sledi obdobju poročanja (npr. 1. junija 2020 za leto 2019).

Države članice morajo poročila predložiti v enotni obliki, ki je določena v Izvedbeni uredbi Komisije (EU) št. 1112/2014 z dne 13. oktobra 2014. V tej izvedbeni uredbi je določena enotna oblika za: (i) izmenjavo informacij o kazalnikih nevarnosti večjih nesreč, ki jih posredujejo izvajalci in lastniki naftnih in plinskih naprav na morju, in (ii) objavljanje informacij o kazalnikih nevarnosti večjih nesreč, ki jih posredujejo države članice. V smernicah Komisije z dne 25. novembra 2015 so navedene nadaljnje specifične informacije o Izvedbeni uredbi in pojasnila za uporabo enotne oblike poročanja.

3. METODOLOGIJA IN INFORMACIJE, KI JIH PREDLOŽIJO DRŽAVE ČLANICE

Države članice morajo v skladu s Prilogo IX (točko 3) k direktivi o varnosti na morju predložiti jasno opredeljene informacije o varnostnih incidentih v njihovem naftnem in plinskem sektorju na morju ter pri tem uporabiti predloge iz Izvedbene uredbe Komisije (EU) št. 1112/2014. Predloženi podatki morajo vključevati informacije o naftnih in plinskih napravah na morju v EU, na primer število, vrsto, lokacijo in starost naprav. Poročila držav članic morajo vključevati tudi informacije o številu: (i) inšpekcijskih pregledov in preiskav naprav na morju ter sprejetih izvršilnih ukrepov; (ii) incidentov po kategorijah in (iii) poškodb.

Komisija je poleg podatkov o posameznih državah članicah ocenila tudi raven varnosti v pomorskih regijah. Za ta namen obravnava: (i) Nemčijo, Dansko, Francijo, Združeno kraljestvo, Irsko in Nizozemsko kot regijo Severnega morja in Atlantika; (ii) Španijo, Grčijo, Hrvaško, Ciper, Italijo in Malto kot sredozemsko regijo; (iii) Bolgarijo in Romunijo kot regijo Črnega morja ter (iv) Latvijo in Poljsko kot regijo Baltskega morja.

Komisija je v letnem poročilu za leto 2019 uporabila informacije, ki so jih predložili Bolgarija, Hrvaška, Ciper, Grčija, Francija, Nizozemska, Danska, Nemčija, Irska, Italija, Poljska, Romunija, Španija in Združeno kraljestvo. Druge države članice niso bile dejavne v naftnem in plinskem sektorju na morju ali pa niso predložile informacij, ki bi bile pomembne za to poročilo.